Carl-Emil Larsen forudser, at der skal drastiske og meget dyre løsninger til.

- Det er meget massivt, og jeg kan ikke se, hvordan vi skal kunne holde til det fremadrettet. Måske er vi nødt til at rense vandet, der hvor det er værst, og så forudser jeg, at vi mange steder er nødt til at erstatte boringer.

Og det bliver dyrt for forbrugerne, advarer direktøren.

- Det er en markant omkostning at lave en ny indvindingsboring. Vores erfaring er, at det koster to til fem millioner kroner per boring.

Miljøstyrelsen fik advarsler for et årti siden DR afslørede i august, at Miljøstyrelsen allerede 10 år før de første fund af Desphenyl-Choridazon var blevet advaret om, at stoffet kunne være en trussel mod grundvandet.

Advarslen kom i første omgang fra GEUS, men sidenhen også fra Kommunernes Landsforening, Danske Regioner og det rådgivende ingeniørfirma NIRAS.

Miljøstyrelsen vurderede dengang, at der ikke var dokumentation nok til at skride ind og teste drikkevandet, forklarede kontorchef i Miljøstyrelsen, Lea Frimann Hansen, til DR.

Der er stort set kun de undersøgelser, som producenten har lavet i forbindelse med godkendelsen af stoffet, og de er mere end 10 år gamle - og de dækker ikke alle mulige sundhedseffekter Helle Raun, lektor i miljømedicin, SDU.

Kalder på strammere sprøjte-regler

Ligesom Anders Johnsen fra GEUS, så bekymrer Carl-Emil Larsen sig for, om der findes andre lignende stoffer i vandet, som der ikke testes for i dag.

Læs også : Kampen om jorden: Kommuner og landbrug i indædt strid om retten til at sprøjte

Han mener, at der skal strammes op på reglerne for brug af pesticider for at undgå endnu flere forureninger i fremtiden.

- Ligegyldigt hvad, så ender de i vores vandmiljø. Vi har foreslået en helt anden tilgang til det, hvor man simpelthen slet ikke bruger pesticider tæt på vores drikkevandsboringer, siger han.

Læs også : Skadelig rest fra populære svampemidler kan sive ned til grundvandet: Landsdækkende screening i gang

Men på trods af de omfattende forureningsproblemer, mener Venstres Miljø- og fødevareminister Esben Lunde Larsen ikke, at der er grund til at ændre nogle procedurer for overvågningen af grundvandet

- Man skal huske på, at det her er jo stoffer, der har mere end tyve år på bagen, som af forskellige årsager har fundet vej til vores drikkevand. Men jeg mener helt overordnet set, at vi har et fantastisk godt system i Danmark.

Må levere forurenet vand i halvandet år

Selvom mange af fundene er langt over de tilladte grænseværdier, så er det ikke nødvendigvis alle steder, at koncentrationer over grænseværdien er nået ud gennem forbrugernes vandhaner.

Det skyldes, at mange vandværker tager vand ind fra flere forskellige boringer på én gang, og vandet fra en forurenet boring kan derfor i nogle tilfælde blive fortyndet med vand fra en ren boring.

Men sådan er det langt fra alle steder. For eksempel har Nordfyns Vandværk været hårdt ramt. Her har man lige nu dispensation til at sende vand med Desphenyl-Chloridazon 44 gange over grænseværdien ud til forbrugerne i halvandet år frem. Den seneste måling fra værket viser, at vandet i hanerne er 35 gange over grænseværdien.

Er det sundhedsskadeligt?

Der er ikke nogen akut sundhedsfare ved at drikke vand med de fundne mængder, vurderer Styrelsen for Patientsikkerhed.

Læs også : Professor i miljømedicin om pesticidfund i drikkevand: Det her ser grimt ud

Helle Raun Andersen, lektor i miljømedicin på Syddansk Universitet, er dog ikke uden bekymring.

- Der er ikke nogen alarmklokker, der ringer specifikt for det her stof lige her og nu. Men min bekymring går på, at det er et af mange stoffer, der kan være i vandet, og vi ved ikke så meget om den samlede blandingseffekt af de stoffer.

Hun mener, der skal bedre viden på bordet.

- Det er svært at sige ret meget omkring det her stof, for der findes ikke så mange undersøgelser. Der er stort set kun de undersøgelser, som producenten har lavet i forbindelse med godkendelsen af stoffet, og de er mere end 10 år gamle - og de dækker ikke alle mulige sundhedseffekter, siger hun.

Læs også : Eksperter: Du kan sagtens drikke vand med pesticidrester i en periode